  Майя Бывальцева Воткаысь «Искандер-М», «Ярс» огъетъёс но Ижкарысь «Тор» ЗРК 9-тӥ куартолэзе Москваын Вормон Парадэ пыриськозы. «Алмаз-Антей» концернысь предприятиосын, отчы пыре Ижысь электромеханикая «Купол» завод но, поттэм 8 ожгар машинаос возьматэмын луозы, ивортэ предприятилэн пресс-службаез. Парадэ пыриськозы Ижкарысь электромеханикая заводын поттэм «Тор-М2У»зенитно-ракетной комплексысь 4 ожгар машинаос, озьы ик «Бук-М2» огъетысь 4 установкаос. Вераны кулэ, Быдӟым Атыкай ожын Вормонлы 71 ар тырмонлы сӥзем парадлы техникаез дасян уже концернлэн 4 предприятиосысьтыз 12 ӧнерчиос кыскемын вал. Ваньмыз машинаос буямын, нимысьтыз эскеронъёсты ортчизы. Заводъёсысь ӧнерчиос нуналлы быдэ чаклало сӧзнэтъёслэсь но огъетъёслэсь ужамзэс. Со сяна, учкисьёс адӟыны быгатозы Воткаысь заводын поттэм «Ярс» но «Тополь» стратегической огъетъёсты но «Искандер-М»оперативно-тактической огъетэз. Горд площадьысь парадэ пыриськоз 128 ожгар техника, соос пӧлын кемалась тодмоосыз но алигес возьматэмъёсыз. ВАТСАН Воткаысь заводын поттӥськись «Ярс» — «Тополь-М» ракеталэн выльдэм версиез. Со чурыт эстӥськонэн ужась баллистической межконтинентальной ракета, солэн техника но тактика ласянь луонлыкъёсыз уг шараясько. Тодмо, ракетаын 3–4 ядерной блокъёс («Топольын» одӥг) но со 10 сюрс пала иськеме лобыны быгатэ шуыса. Тегъёс: Ижкар Воткинск Москва Россия 9-ткуартолэзь Куползавод Воткаысьзавод  